Luk fem af landets otte universiteter og få bedre uddannelser.

Sådan lyder budskabet nu fra den mangeårige professor på Aarhus Universitet og medlem af Danmarks Forskningspolitiske Råd, Flemming Besenbacher.

- Man kan spørge sig selv, om vi i et land med 5,6 mio. indbyggere skal have otte universiteter eller om vi ikke vil få mere ud af at have tre, der er fokuseret på at levere den bedste viden og forskning på hver deres område, siger han til ugebrevet Mandag Morgen.

Ingen kvalitet i mange nye uddannelser

Flemming Besenbacher mener, at landets otte universiteter har udviklet sig til 'administrative mastodonter', der har alt for travlt med at udvikle nye uddannelser og forsøge at konkurrere med hinanden.

I stedet burde de fokusere på kvaliteten af de akademikere, der kommer ud af deres uddannelser.

- I jagten på de studerende oprettes der nye bacholoruddannelser i ét væk, og man lægger campusser med de samme uddannelsestilbud klos op ad hinanden, men kvaliteten kan ikke følge med, siger han til Mandag Morgen.

189 nye uddannelser på fire år

Siden 2009 har landets otte universiteter søgt om at få akkrediteret intet mindre end 189 nye uddannelser, viser en opgørelse fra Akkrediteringsinstituttet.

Og ifølge tal fra Bygningsstyrelsen bliver der over de kommende år investeret mere end fem milliarder kroner i nye universitetsbyggerier rundt om i landet.

Det sker ifølge Flemming Besenbacher i et forsøg på at slå hinanden i at tiltrække flest studerende.

Men konsekvensen er, at de mange uddannelser udvander kvaliteten, da talentmassen er for lille til at løfte så mange uddannelser, siger han:

- Universiteterne er blevet forhippede på at åbne nye uddannelser med sexede navne. Men frem for at åbne 189 nye uddannelser skulle man overveje at lukke 189 uddannelser og fokusere på at få styr på kernefagligheden på bachelorniveau, hvor vi nu kan se, at det virkelig halter, siger Flemming Besenbacher i Mandag Morgen.

Danske Universiteter erkender for stor konkurrence

Flemming Besenbachers kritik kommer bl.a., efter DR Dokumentaren 'Akademikere på dumpeniveau' afslørede, at flere studerende netop får lov at bestå eksamen, selv om de ikke har niveauet til det.

Læs også : Uddannelsesminister: Taxametersystem presser kvaliteten

Og hos Danske Universiteter erkender man, at den interne konkurrence mellem universiteterne har taget overhånd:

- Konkurrencen er nok gået for vidt på flere områder. Vi oplever stadig, at universiteterne varetager forskellige servicefunktioner og rådgvningsopgaver på en måde, hvor man måske ikke får mest muligt ud af statens midler, siger formand Jens Oddershede.

Sidste gang der blev fusioneret universiteter i Danmark var i 2007, hvor man reducerede landets 12 universiteter til otte.

Vil gerne drøfte om der skal lukkes universiteter

Og Jens Oddershede vil ikke afvise, at det kan være på tide at genoverveje, hvordan universiteterne arbejder.

- Jeg vil ikke komme med konkrete bud, men dermed ikke sagt, at der ikke kan være færre universiteter end de otte vi har i dag. Jeg er villig til at drøfte, om vi har fundet den rigtige model, siger han til Mandag Morgen.